Vauxhall Motors

Η εταιρεία Vauxhall (Βόξολ) είναι ουσιαστικά το δεξιοτίμονο παρακλάδι της Opel (Όπελ) ειδικά για το Ηνωμένο Βασίλειο. Τον Μάρτιο του 2017 εξαγοράστηκε από τον όμιλο PSA μαζί με την Opel, ενώ από τον Ιανουάριο του 2021 και οι δύο εταιρείες ανήκουν στον όμιλο Stellantis. Η Vauxhall είναι ένας από τους παλαιότερους κατασκευαστές και διανομείς αυτοκινήτων στο Ηνωμένο Βασίλειο και έχει την έδρα της στο Παρκ Τάουν, στο Λούτον του Μπέντφορντσερ στην Αγγλία. Η Vauxhall πωλεί επιβατικά αυτοκίνητα και ελαφρά επαγγελματικά οχήματα υπό το σήμα Vauxhall. Στο παρελθόν έχει επίσης πουλήσει φορτηγά και λεωφορεία υπό το σήμα της Bedford. Επίσης, η Vauxhall είναι η δεύτερη μεγαλύτερη εμπορική επωνυμία αυτοκινήτου στο Ηνωμένο Βασίλειο για περισσότερο από δύο δεκαετίες.

Ιστορία 
Η Vauxhall ιδρύθηκε από τον Αλεξάντερ Ουίλσον το 1857, ως κατασκευαστής αντλιών και ναυτικών κινητήρων. Το 1863 την αγόρασε ο Άντριου Μπετς Μπράουν, ο οποίος άρχισε να παράγει γερανούς. Ήταν αυτός που την ονόμασε Vauxhall Iron Works. Για πρώτη φορά ξεκίνησε να παράγει αυτοκίνητα το 1903. Ο αμερικανικός όμιλος αυτοκινήτων General Motors (GM) την εξαγόρασε το 1925. Η Bedford Vehicles ιδρύθηκε ως θυγατρική της Vauxhall Motors το 1930 για την κατασκευή εμπορικών οχημάτων. Προηγουμένως, η Vauxhall ήταν εταιρεία παραγωγής αυτοκινήτων πολυτελείας, αλλά μετά τον Δεύτερο Παγκόσμιο Πόλεμο, η μάρκα στράφηκε ολοένα και περισσότερο στη μαζική αγορά.

Από το έτος 1980 και μετά, τα προϊόντα Vauxhall είναι (με εξαίρεση την αυτονόητη βρετανική δεξιοτίμονη διάταξη) σχεδόν πανομοιότυπα με αυτά της Opel, την πρώην γερμανική θυγατρική της GM, και τα περισσότερα μοντέλα κατασκευάζονται κυρίως στο Ρουσελσχάιμ της Γερμανίας. Κατά τη δεκαετία του 1980, το σήμα Vauxhall αποσύρθηκε από την πώληση σε όλες τις χώρες, εκτός από το Ηνωμένο Βασίλειο, τα Νησιά της Μάγχης και τη Νήσο του Μαν. Σε διάφορες χρονικές στιγμές κατά τη διάρκεια της ιστορίας της, η Vauxhall έχει δραστηριοποιηθεί στον τομέα των μηχανοκίνητων αθλημάτων. Μετά από 92 χρόνια υπό την ιδιοκτησία της General Motors, η Vauxhall πωλήθηκε στο Groupe PSA το Μάρτιο του 2017, μαζί με την Opel, που ήταν από το 1929 επίσης θυγατρική του ομίλου της General Motors.

Εγκαταστάσεις 
Η Vauxhall διαθέτει σημαντικές εγκαταστάσεις παραγωγής στο Λούτον (εμπορικά οχήματα, οχήματα IBC) και στο Πορτ Έλεσμερ στο Ηνωμένο Βασίλειο (επιβατικά αυτοκίνητα). Το εργοστάσιο του Λούτον απασχολεί σήμερα 900 υπαλλήλους και έχει χωρητικότητα 100.000 μονάδων. Το εργοστάσιο στο Πορτ Έλεσμερ απασχολεί σήμερα 1.880 υπαλλήλους και έχει θεωρητική (τριών βαρδιών) χωρητικότητα έως και 187.000 μονάδων. Τα αυτοκίνητα που παράγονται στα εργοστάσια της Opel στη Γερμανία, την Ισπανία και την Πολωνία, αλλά πωλούνται στο Ηνωμένο Βασίλειο, εξάγονται με το σήμα της Vauxhall.

Μοντέλα 

Τα πλέον αξιοσημείωτα οχήματα που παρήγαγε στο παρελθόν η Vauxhall περιλαμβάνουν τα Viva, Victor, Chevette και Cavalier. Η σημερινή παλέτα αυτοκινήτων, τα οποία κατασκευάζονται ως Opel και κυκλοφορούν ως Vauxhall αποκλειστικά στο Ηνωμένο Βασίλειο, περιλαμβάνει τα Corsa (σουπερμίνι αυτοκίνητο πόλης), Astra (μικρομεσαίο οικογενειακό αυτοκίνητο), Insignia (μεγαλομεσαίο οικογενειακό αυτοκίνητο), Crossland X (SUV), Mokka (SUV) και Grandland X (SUV). Διαχρονικά, η Vauxhall πουλάει εκδόσεις υψηλής απόδοσης για μερικά από τα οχήματά της με τα υποσήματα VXR και GSi (το τελευταίο έχει γνωρίσει, διαχρονικά, μεγάλη απήχηση και στην Opel).

Δείτε επίσης 
 Opel
 Groupe PSA
 Stellantis

Παραπομπές

Εξωτερικοί σύνδεσμοι 
 Η επίσημη ιστοσελίδα της Vauxhall

Βρετανικές αυτοκινητοβιομηχανίες